Document ID: 31995R2810

31995R2810
L 291/24
SLUŽBENI LIST EUROPSKE UNIJE
05.12.1995.
UREDBA KOMISIJE (EZ) br. 2810/95
od 5. prosinca 1995.
o razvrstavanju u carinsku tarifu svinjskih trupova i polovica i o izmjeni Uredbe Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EEZ) br. 2759/75 od 29. listopada 1975. o zajedničkoj organizaciji tržišta svinjskog mesa (1), kako je zadnje izmijenjena Uredbom (EZ) br. 3290/94 (2), a posebno njezin članak 11. stavak 4.,
budući da je primijećeno da pri razvrstavanju svinjskih trupova i polovica nastaju problemi koji proizlaze iz činjenice da način na koji se polovice trupova dobivaju iz cijelih trupova kako je određeno u tarifnoj i statističkoj nomenklaturi koja je utvrđena Uredbom Vijeća (EEZ) br. 2658/87 (3), kako je zadnje izmijenjena Uredbom Komisije (EZ) br. 2588/95 (4), ne odgovara točno tehničkoj i trgovinskoj praksi; budući da tu definiciju treba prilagoditi zbog osiguranja jedinstvene primjene carina Zajedničke carinske tarife u sektoru svinjskog mesa;
budući da se u članku 9. Uredbe (EEZ) br. 2759/75 navodi da se carinske stope Zajedničke carinske tarife primjenjuju na proizvode koji podliježu zajedničkom uređenju tržišta svinjskog mesa;
budući da je, u skladu s člankom 15. stavkom 1. Uredbe (EEZ) br. 2759/75, tarifna nomenklatura koja proizlazi iz primjene te Uredbe uvrštena u Zajedničku carinsku tarifu; budući da se treba stoga izmijeniti;
budući da su mjere predviđene u ovoj Uredbi u skladu s mišljenjem Upravljačkog odbora za svinjsko meso,
DONIJELA JE OVU UREDBU:
Članak 1.
Za potrebe primjene carina u sektoru svinjskog mesa, sljedeći izrazi imaju dolje navedena značenja:
„trupovi ili polovice”, za potrebe tarifnih podbrojeva 0203 11 10 i 0203 21 10: zaklane svinje u obliku trupova domaćih svinja, iskrvavljenih i bez utrobe te odstranjenih čekinja i papaka. Polovice trupova se dobivaju iz cijelih trupova rezom kroz sve vratne, prsne, slabinske i križne kralješke, kroz ili uzduž prsne kosti i kroz ishiopubičnu simfizu. Ti trupovi i polovice mogu biti s ili bez glave, nogu, potrbušnoga sala, bubrega, repa ili ošita. Polovice trupova mogu biti s ili bez leđne moždine, mozga ili jezika. Trupovi i polovice krmača mogu biti s ili bez vimena (mliječnih žlijezda).
Članak 2.
Dodatna napomena 2.A.(a) uz poglavlje 2. Priloga I. Uredbi (EEZ) br. 2658/87 zamjenjuje se sljedećim:
„2.A.
Sljedeći izrazi imaju dolje navedena značenja:
(a)
‚trupovi ili polovice’, za potrebe tarifnih podbrojeva 0203 11 10 i 0203 21 10: zaklane svinje u obliku trupova domaćih svinja, iskrvavljenih i bez utrobe te odstranjenih čekinja i papaka. Polovice trupova se dobivaju iz cijelih trupova rezom kroz sve vratne, prsne, slabinske i križne kralješke, kroz ili uzduž prsne kosti i kroz ishiopubičnu simfizu. Ti trupovi i polovice mogu biti s ili bez glave, nogu, potrbušnoga sala, bubrega, repa ili ošita. Polovice trupova mogu biti s ili bez leđne moždine, mozga ili jezika. Trupovi i polovice krmača mogu biti s ili bez vimena (mliječnih žlijezda);”.
Članak 3.
Ova Uredba stupa na snagu 1. siječnja 1996.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 5. prosinca 1995.

Labels: 3
17
19
6